Carlsbergfondet

Carlsbergfondet er en erhvervsdrivende fond, der grundlagt af brygger J.C. Jacobsen i 1876. Det er dermed en af de ældste erhvervsdrivende fonde i verden.

Et væsentligt virke i Carlsbergfondet er at støtte dansk grundvidenskabelig forskning inden for humanistisk videnskab, samfundsvidenskab og naturvidenskab. En anden hovedopgave for fondet er at være en aktiv investor med en bestemmende aktiepost i Carlsberg A/S og dermed sikre afgørende indflydelse på Carlsberg Groups strategi. Derfor er Carlsbergfondet forpligtet til at eje aktier med ret til mindst 51 % af stemmerne i Carlsberg A/S.

Udover fokus på fremragende grundforskning lægger Carlsbergfondet særlig vægt på at støtte talentudvikling og generationsskiftet i dansk grundforskning, internationalisering af danske talenter og visionære forskningsnybrud.

Carlsbergfondets daværende formand Flemming Besenbacher (2012-2021) mødte kritik i danske medier for håndtering af kritik og inhabilitet i 2020-21 og afstod herefter muligheden for at kunne vurdere ansøgninger fra Århus Universitet.

Baggrund 
Carlsbergfondet blev oprettet af brygger J.C. Jacobsen ved Fundats- og Gavebrev af 1876. Carlsbergfondet overtog efter J.C. Jacobsens død hans bryggeri Gamle Carlsberg i 1888. J.C. Jacobsen valgte at testamentere sit bryggeri til Carlsbergfondet, da han mente, at fondet var det bedste værn for hans bryggeri. Derved blev Carlsbergfondet en af verdens første erhvervsdrivende fonde. Fra 1902 blev Carlsberg Bryggerierne drevet af Carlsbergfondet som en selvstændig erhvervsvirksomhed. Det fortsatte, indtil bryggerierne i 1970 blev fusioneret med De forenede Bryggerier A/S.

Carlsbergfondets opgave var i første omgang at yde tilskud til og lede Carlsberg Laboratorium samt støtte dansk forskning. J.C. Jacobsen bad som beskrevet i fundatsen samtidig Det Kongelige Danske Videnskabernes Selskab om at udpege fem professorer fra sin midte til at udgøre fondets bestyrelse. J.C. Jacobsens mente, at videnskabsfolk var "De Fremmeste i Danmark", og derfor var det dem, der bedst kunne varetage hans fond.

Carlsbergfondets fundats er løbende blevet justeret og tilpasset for at sikre, at Carlsbergfondet stedse kan varetage rollen som strategisk ejer i relation til Carlsberg A/S.

I 2013 ændredes fundatsen, således at Carlsbergfondet nu kun er forpligtet til at eje en aktiepost, der giver ret til mindst 51% af stemmerne i Carlsberg A/S.

Den seneste fundatsændring i 2021 betyder, at Carlsbergfondet fra 2023 kun fremsætter to medlemmer af Carlsbergfondets bestyrelse som kandidater til bestyrelsen i Carlsberg A/S. Den ene kandidat vil være Carlsbergfondets formand, der tiltænkes rollen som næstformand i bestyrelsen for Carlsberg A/S, mens den anden kandidat vælges blandt og af fondets bestyrelse baseret på relevante kompetencer i relation til bestyrelsen i Carlsberg A/S.

Carlsbergfondet støtter 
Carlsbergfondet støtter de bedste forskere med de mest lovende projekter gennem forskellige udbudte virkemidler - alle sammen inden for dansk grundforskning på højt internationalt niveau. Fondet ønsker at fremme internationaliseringen og vækstlaget i dansk grundforskning ved at støtte de i særklasse bedste og mest talentfulde yngre forskere. Carlsbergfondet prioriterer også forskere, der arbejder på tværs af videnskabelige fagområder.

Forskningspris 
Carlsbergfondets forskningspris er blevet uddelt hver tår siden 2011 til to danske forskere inden for hhv. naturvidenskab og humaniora, der har bidraget afgørende til grundforskning. Med prisen følger 1 mio. kr., hvoraf de 250.000 er til personen selv, mens resten er støtte til et forskningsprojekt.

Modtagere

Overskuddet fra Carlsberg A/S går tilbage til samfundet 
Det var J.C. Jacobsens ønske, at det var fondet, der skulle sørge for udviklingen af bryggeriet samt sikre Carlsberg-øllets kvalitet gennem videnskaben. Disse ønsker er stadig en integreret del af Carlsbergfondets DNA. Det er fondets vision at forvalte arven efter brygger J.C. Jacobsen således, at hans tanker, idéer og fondets fundats tilgodeses, tilpasses nutiden og medvirker til at præge fremtiden for Carlsberg, videnskaben og samfundet. Forvaltningen af Bryggerens arv indebærer derfor, at overskuddet fra Carlsberg A/S altid går tilbage til samfundet.

Uden J.C. Jacobsen havde Danmark således været fattigere på øl. Men Danmark havde også været fattigere på alt det, som J.C. Jacobsen via sin mæcenvirksomhed fik skabt, og som Carlsbergfondet i dag fortsat bevilger økonomisk støtte til gennem Fondets afdelinger: Carlsberg Laboratorium, Det Nationalhistoriske Museum på Frederiksborg, samfunds gavnlige aktiviteter gennem Tuborgfondet og støtte til grundforskningen i Danmark.

J.C. Jacobsens søn, Carl Jacobsen, oprettede i 1902 Ny Carlsbergfondet. Han var meget kunstinteresseret, og med den nye fond ønskede han af støtte dansk kunst. Da Carl Jacobsen overdrog sit bryggeri, Ny Carlsberg, til Carlsbergfondet fulgte hans fond med. I dag er Ny Carlsbergfondet en selvstændig afdeling under Carlsbergfondet og bestyrer blandt andet Ny Carlsberg Glyptotek. Fordelingen af overskuddet fra Carlsberg Bryggerierne mellem Carlsbergfondet og Ny Carlsbergfondet blev fastsat i 1916.

Carlsbergfondets afdelinger 
Carlsbergfondet yder tilskud til og driver sit arbejde gennem fondets fire afdelinger:

 Carlsberg Laboratorium – Tilføjet 1876
 Det Nationalhistoriske Museum på Frederiksborg Slot – Oprettet 1878
 Ny Carlsbergfondet – Oprettet 1902
 Tuborgfondet – Tilføjet 1991

Carlsbergfondet ejer J.C. Jacobsens oprindelige bolig på bryggeriområdet i Valby. Ejendommen benævnes Carlsberg Akademi og består af såvel konferencefaciliteter på ca. 400 kvm såvel som en forskerbolig på 1. sal på ca. 200 kvm.

Carlsbergfondet indviede 2. september 2016 22 forskerboliger i Carlsberg Byen. Boligerne huser topforskere fra ind- og udland.

Hvert år uddeler Carlsbergfondet to store forskningspriser til henholdsvis en naturvidenskabelig og en humanistisk/samfundsvidenskabelig forsker, som afgørende har bidraget til grundforskning. Fondet afholder løbende forskningskonferencer og andre events. Blandet andet stod Carlsbergfondet bag Stephen Hawkings besøg i København i august 2016.

Formænd 
Indtil 2012 kaldtes den øverste ledelse "direktion". I 2012 ændrede Carlsbergfondets direktion navn til "bestyrelse", hvilket blev vedtaget af Videnskabernes Selskab
 1876-1886: Johan Nicolai Madvig
 1886-1889: Christen Thomsen Barfoed
 1889-1909: Edvard Holm
 1909-1913: Sophus Mads Jørgensen
 1913-1926: Kristian Erslev
 1926-1933: Anders Bjørn Drachmann
 1933-1955: Johannes Pedersen
 1955-1963: Børge Jessen
 1963-1969: Stig Iuul
 1969-1971: Poul Brandt Rehberg
 1971-1976: Frantz Blatt
 1976-1993: Kristof Glamann
 1993-2002: Poul Christian Matthiessen
 2002-2012: Povl Krogsgaard-Larsen
 2012-2021: Flemming Besenbacher
 2021-nu: Majken Schultz

Øvrige bestyrelsesmedlemmer 

 1876-1885: Peter Panum
 1876-1897: Japetus Steenstrup
 1887-1902: J.L. Ussing
 1887-1917: Christian Christiansen
 1889-1920: Eugen Warming
 1902-1913: Vilhelm Thomsen
 1914-1917: Hector F.E. Jungersen
 1917-1936: Valdemar Henriques
 1918-1950: Johannes Hjelmslev
 1921-1931: C.H. Ostenfeld
 1931-1956: Niels Bjerrum
 1933-1952: Poul Tuxen
 1952-1957: Kaare Grønbech
 1963-1978: Arne Noe-Nygaard
 1965-1972: Aksel Tovborg Jensen
 1971-1980: Christian Crone
 1972-19??: Henrik Glahn
 1972-1996: C.J. Ballhausen
 1978-1986: Tove Birkelund
 1980-1993: Ebba Lund
 1986-2009: Axel Michelsen
 1993-2013: Per Øhrgaard
 2003-2012: Niels Kærgård
 2013-2018: Nina Smith
 2010-2021: Lars Stemmerik
 2012-nu: Søren-Peter Olesen
 2013-nu: Carl Bache
 2021-nu: Jens Hjorth
 2022-nu: Susanne Mandrup

Kilder 
 Kristof Glamann, The Carlsberg Foundation – the early years, Carlsberg Foundation, 2003. .
 Kristof Glamann, Carlsbergfondet siden 1970, Carlsbergfondet, 1993. .
 Carlsbergfondet årsskrift, Rhodos/Carlsbergfondet, 1977-

Referencer

Eksterne henvisninger 
 www.carlsbergfondet.dk - oficiel website for Carlsbergfondet

Fonde fra Danmark
Etableret i 1876